ཁྱེད་ཀྱིས་དྲན་ཨེ་བྱུང་།ལོ་དེའི་དབྱར་གཞུང་གི་ཆག་འཇིག་དམར་པོས་ཁྱེད་རང་དེ་ལྟར་རྒྱང་དུ་དེད་ཅིང་།ང་རང་འདི་ལྟར་མི་ཚེ་གཅིག་གི་དྲན་ཤིང་དང་སྐྱོ་གདུང་གི་ཀློང་ནས་འཚོ་དགོས་བྱུང་སོང་།རྔམ་ནག་པའི་རླུང་འཚུབ་བར་མེད་དུ་ལྡང་བའི་ཕྱི་དྲོ་ཞིག་ལ།ངས་ཆེས་གཉོམ་པའི་མིག་ཟུང་གིས་ཁྱེད་ལ་དེ་ལྟར་སྐྱེལ་མ་བྱེད་དགོས་བྱུང་།སྐབས་དེར་ངའི་མཐའ་སྐོར་མ་ལུས་འུར་ཟིང་དང་གཡོ་འགུལ་གྱིས་སྒུལ་བཞིན་ཡོད་ལ།སྐྲག་སྣང་དང་བརྡབ་གསིག་ཆེན་པོ་དེའི་ཁྲོད་ནས་ལུག་ཁྱུ་དང་ལུག་ཁྱུ་བསྲེས་ཤིང་།རི་རྩེ་ཐང་གཞུང་ལ་བསྲེས་སོང་བའི་ཆག་འཇིག་མངོན་སུམ་མ་དེ།ཇི་འདྲིའི་སྐྱི་གཡའ་བའི་འཇིགས་སྐྲག་གི་བྱུང་བ་ཞིག་རེད་ཨང་།མགོ་སྦྲ་སྟོང་བ་ཁོ་ན་ལྷག་རླུང་གིས་ཟོས་ཤིང་།བོའུ་སྐད་མ་འཇགས་པའི་མཚན་མོ་རེ་རེར་ཁྲག་དྲིས་སྦགས་པའི་འཇིག་རྟེན་དེ་དེ་ལྟར་འཇིགས་ཤིང་རྔམ་ན་ཡང་།ང་རང་སྔར་བཞིན་ཉམ་ང་བའི་མིག་ཟུང་བཙུམ་སྟེ་རང་གི་རྡོག་ལམ་བཙལ་བར་བྲེལ།